b'\n_START_ARTICLE_\nBojkot\n_START_PARAGRAPH_\nBojkot je oblika civilne nepokor\xc5\xa1\xc4\x8dine ali politika ene dr\xc5\xbeave do druge, za kar obstaja tudi izraz embargo. Po navadi se izkazuje na ekonomskem podro\xc4\x8dju kot nekupovanje dolo\xc4\x8denih izdelkov.\n_START_SECTION_\nZgodovina\n_START_PARAGRAPH_\nIme za besedo izvira iz imena angle\xc5\xa1kega zemlji\xc5\xa1kega upravitelja na Irskem Charlesa Boycotta, ki je zaradi svojih metod postal osovra\xc5\xbeen med poljedelci. Ti so ga leta 1880 izob\xc4\x8dili iz dru\xc5\xbebe in niso hoteli priti na \xc5\xbeetev. Boycott jih je s pomo\xc4\x8djo vojske sicer prisilil, da so \xc5\xbeetev opravili, kasneje pa se je moral zaradi tega vrniti v Anglijo._NEWLINE_Prva oblika tak\xc5\xa1ne civilne nepokor\xc5\xa1\xc4\x8dine se v zgodovini sicer pojavi \xc5\xbee prej, ime pa dobi \xc5\xa1ele po tem incidentu.\n_START_SECTION_\nPravni vidik in uporaba bojkota danes\n_START_PARAGRAPH_\nDanes je bojkot v mnogih dr\xc5\xbeavah legitimno sredstvo za dosego ciljev, vendar je ponekod njegov obseg zakonsko omejen. Tako v nekaterih dr\xc5\xbeavah omejujejo bojkotiranje \xc5\xbeivljenjsko nujnih ustanov ali potreb, drugod pa je popolnoma prepovedan._NEWLINE_Danes se bojkot ve\xc4\x8dinoma uporablja kot izraz negodovanja nad dolo\xc4\x8deno moralno sporno politi\xc4\x8dno ali gospodarsko potezo dr\xc5\xbeave ali posameznika, vodijo pa ga razna zdru\xc5\xbeenja ali sindikati.'